
DISSERTATIO  MEDICA 


INAUGURALIS, 

DE 

FEBRE  CONTINUA,  &c. 


Febris  Continua  vix  unquam  urbem  mag¬ 
nam  relinquit.  Quamquam  notis  in  regioni¬ 
bus  non  apparet,  semper  inveniri  potest  in 
quodam  angulo,  ubi  viget  incuria  pauperum, 
ab  utili  sed  seepe  invidiosa  civium  solicitudine 
remota.  Ibi  latens  perdurat,  singulos  crebro 
mutatorum  habitantium  vicissim  aggrediens, 
donec  ex  aliquo  statu  aeris  peculiari,  vel  ex 
mala  victus  natura,  vel  quavis  alia  causa  cor¬ 
poribus  hominum  proclivibus  redditis, — gra- 
datim  e  latebris  serpit ;  tandem  palam  grassa¬ 
tur,  omnesque  contagio  expositos,  divites  ac 
pauperes  una  peste  afficit. 

A 


S  DISSEKTATIO  MEDICA, 

Nostra  quoque  urbs,  quamquam  ortui,  con¬ 
gestui,  et  propagationi  contagionis,  situ  parum 
idonea,  suos  habet  morbos  epidemicos.  Prope 
mare  posita,  et  nihilominus  supra  regiones  vi¬ 
cinas  altitudine  elevata ;  ventis  omnibus  aper¬ 
ta,  et  praecipue  Euris  ac  Septentrionalibus, 
qui  hoc  littore  et  validiores  et  puriores  sunt ; 
ex  situ  etiam  geographico,  prope  limitem  zonse 
temperatae  superiorem,  diversis  aliis  revolu¬ 
tionibus  atmospheericis  objecta — aerem  raro 
stagnantem  habet,  multisque  aliis  effluviorum 
pestilentium  dispersui  amicis  caret.  Attamen 
quaedam  regiones  sunt  ubi  vici  angusti  et  inter 
colles  profundi,  domus  altissimae,  confertae 
habitantibus,  luce  et  aere  inopes,  ab  omni 
ventorum  afflatu  defensae,  dant  receptaculum 
contagioni ;  atque  inde  revera  Febres  Epide¬ 
micae  profluxisse  videntur. 

Terra  supra  quam  oppidum  est  conditum, 
constat  e  collibus  tribus  longis,  parallelis,  al¬ 
titudine  inter  trecentos  et  quadringentos  pedes 
variantibus,  atque  ab  Euro  versus  Favonium 
directis.  Inter  eos  du£e  sunt  valles,  quorum 
septentrionalis  paludosa,  sedibusque  pene  ex- 

pers,  australis  autem  angustior,  domibusque 
pauperrimorum  civium  conferta.  Habitatio¬ 
nes,  quamquam  confertse,  ordinem  satis  regu¬ 
larem  habent.  Nam  vicus  latus  totum  medii 
collis  cacumen  occupat,  alter  vallem  australem 
tenet,  atque  ad  hanc  ab  illo  colleque  vicino 
descendentes  plurimi  sunt  angiportus,  inter¬ 
dum  latitudinis  idoneee,  sed  seepissime  ita  an¬ 
gusti,  ut  homo  humeris  extensis  ambo  latera 
fere  tangere  possit.  Hic,  igitur,  aptus  con¬ 
tagio  fomes  certe  existit;  et  profecto  longe 
plurima  febris  exempla  Nosocomiis  nostris 
advecta  ex  hac  urbis  parte  venerunt.  Sed  an- 
nisusitatis,  res  supra  de  situ  et  aere  memoratse 
hmc  incommoda  compensant;  et  quamquam  vix 
unquam  absens,  raro  magnopere  prsevalet. 

Quare  queerendae  sunt  causae,  propter  quas  * 
Febris  Continua,  principio  circumscripta,  pau- 
latim  auxit,  et  tandem  epidemica  devenit. 
Primum,  autem,  Febrin  epidemicam  existere 
id  est,  oppidanos  multo  plures  solito  febre  con¬ 
tinua  affici  nobis  persuaderi  oportet.  Etenim 
complures  audivi  latius  solito  abundasse  ne- 

gantes,  atque  olim  minus  grassari  apparuisse 
affirmantes,  quia  mens  publica  non,  nisi  nu¬ 
per,  strage  in  aliis  oppidis  excitata  in  eam  di¬ 
rigi  coepta  est.  Sed  profecto  certa  sunt  docu¬ 
menta,  quae  febrin  ita  praevalere  monstrent, 
ut  magistratus  tam  alacris  vel  medicorum  at¬ 
tentionem  nunquam  latuisset,  si  quo  nuper, 
annis  praeeuntibus  eodem  modo  grassata  esset. 
iEgri  febre  laborantes,  qui  auxilium  a  Noso¬ 
comiis  et  Dispensariis  petiverunt,  multo  plu- 
res,  quam  annis  abhinc  multis  unquam  fue¬ 
runt.  Ante  annum  1817,  duo  tantum  con¬ 
clavia  febrilia,  30  lectis  instructa,  in  Nosoco¬ 
mio  fuerunt,  atque  haec  rarissime  impleta  sunt. 
Sed  sub  finem  ejusdem  anni,  duo  alia  totidem 
aegros  continentia  addita  sunt.  Ex  quo  No¬ 
socomium  Febrile  mense  Februario  1818  in¬ 
stitutum  est,  sexaginta  aegroti  ibi  decubue- 

•'j  ■■ 

runt,  et  in  ambabus  domibus,  ex  centum  lec¬ 
tis  fere  nullus  unquam  vacuatus  est.  Morbo 
magis  ingruente,  mense  Septembri  febrici¬ 
tantes  centum  et  decem,  et  ineunte  anno  proxi¬ 
mo  centum  et  viginti  lectos  occuparunt.  A 
Januario  anni  1812,  ad  Januarium  1817,  aegri 

506  tantum  admissi  sunt ;  anno  1817,  511 ; 
atque  anno  1818,  1568. 

Prasterea  pauperes  febre  perculsi,  qui  ex 
aliis  Societatibus  subsidium  quassiverunt,  nu¬ 
merum  annorum  praecedentium  magnopere 
superarunt.  Tabula  sequens  incrementum 
febricitantium  a  medicis  Dispensarii  novi  cu¬ 
ratorum  ostendit. 

Inter  Kalendas  Jun.  1816  &  Sept.  1816,  19  curati  sunt. 

. Sept. - &  Dec. -  28 

- Dec. - &  Mart.  1817,  49 

- Mar.  1817  &  Jun.  -  74 

- - Jun.  - &  Sept.  -  77 

■  Sept. - &  Dec. - 173 

- - - -  '  Dec. - &  Mart.  1818, 445 

Post  hoc  tempus  majorem  partem  petitorum  Nosoco¬ 
mio  Febrili  nuper  instituto  remiserunt. 

Hujus  incrementi  igitur  has  sunt  caus^. 

Ex  quo  tempore  medici  ortum  febrium  epi¬ 
demicarum  observarunt,  inventum  est  ante 
omnes  causas  excitantes  statum  aeris  peculia¬ 
rem  eminere.  Atque  illud  certe  epidemici 

hujus  nostri  experientia  illustratur.  Anno 

>> 

1816  £estas  plerumque  frigida,  fere  semperhu- 

mida  fuit ;  coelum  saspe  per  plures  hebdoma¬ 
das  nubibus  tectum  ;  aer  frequenter  tranquil¬ 
lus,  ventisque  inops.  Temperies  etiam,  quam¬ 
quam  aliquando  magna,  inter  extrema  frigoris 
calorisque  distantia  brevibus  intervallis  fre¬ 
quenter  variavit.  Eadem  fere  de  pondere 
aeris  dici  possunt :  Barometrum  raro  inter  tan¬ 
ta  extrema,  aut  tam  crebro  et  celeriter  vacil¬ 
lavit.  Hyems  subsequens  valde  erat  aperta, 
humida  autem  ;  et  quamquam  media  tempe¬ 
ries  inusitate  alta,  mutationes  tamen  creber¬ 
rima.  Sequens  annus,  scilicet,  a  vere  1817 
ad  ver  1818  priori  simillimus,  etiam  pejor  fuit. 
iEstas  enim  ac  Autumnus  humidiores,  frigi¬ 
diores,  magis  variabiles ;  hyems  maxime  aper¬ 
ta,  pluviosa,  et  inconstans.  Quocirca  duos 
annos,  herbis,  «que  ac  animantibus  noxios 
habuimus. 

Hinc  status  ille  aeris  duabus  rationibus  pro¬ 
pagationem  febris  promovet.  Corpora  homi¬ 
num  debilia,  morbisque  proclivia  reddit ;  at¬ 
que  etiam  nutrimenti  consueti  et  quantitatem 
et  qualitatem  minuit. 

Alia  autein  causa  est  insignis,  potentia  vix 

alteri  inferior,  scilicet  status  regni  politicus. 
Post  finem  belli  longitudine  et  magnitudine 
nunquam  superati,  reditus  pacis  quasi  contra 
naturam  apparuit.  Exercitibus  missis  factis, 
et  inde  ingenti  hominum  multitudine  patriae 
reddita ;  machinarum  et  armamentorum  belli¬ 
corum  praeparatione  cessante,  operibusque 
multis  idcirco  desertis;  atque  turba  tamen 
opificum  aucta, — innumeri  pauperes  opus  ami¬ 
serunt,  inopiaque  devicti  sunt ;  atque  male 
aliti,  pejus  vestiti,  animoque  miseriis  depressi, 
facillime  contagio  febrili  succubuerunt. 

t 

His  rebus  promota,  prope  initium  anni  1817, 
Febris  adhuc  paucis  angulis  restricta,  latius 
inter  pauperum  domos  grassata  est,  paulatim 
vi  increvit,  menseque  Octobri  valde  frequens 
devenit.  Victimas  tamen  augere  perrexit  us¬ 
que  ad  finem  Februarii  1818,  quo  tempore 
circiter  centum  et  decem  in  Nosocomiis  nos¬ 
tris  aegrotabant.  Per  tres  quatuorve  menses 
hunc  fere  gradum  obtinuit,  et  tunc  lente  in 
urbe  recedere  visa  est.  Quanquam  enim  in 
Nosocomiis  numerus  febrium  minime  decre- 

vit ;  multi  tamen  e  rure  pagisque  vicinis,  et 
messores  praecipue,  qui  saepe  contagio  in  aliis 
regionibus  expositi  erant,  progrediente  au¬ 
tumno  venerunt.  Causas  decrementi,  verisi¬ 
mile  est,  duas  fuisse.  Nosocomium  Febrile, 
quod  aegrotos  60  continere  posset,  mense  Fe¬ 
bruario  institutum  est ;  atque  praeterea  con¬ 
clavia  febrilia  in  Nosocomio  Hegio  retenta 
sunt ;  ita  ut  omnes  auxilium  quaerentes  in 
unum  vel  alterum  recepti  sint.  Verum  etiam 
labores  Societatis  ad  j^gros  Destitutos  opitu¬ 
landos  institutae,  (qua  febricitantes,  ut  primum 
inventi,  in  Nosocomium  portati,  eorumque 
domus  purificatae  sunt),  tandem  felices  appa¬ 
ruerunt,  ■  febrinque  e  quibusdam  urbis  regio¬ 
nibus  expulerunt.  Neque  aestate  benigna  ac 
constante,  quae  omnium  testimonio  morbis 
plerisque  epidemicis  inimica,  nos  fructos  esse 
omittendum.  Spes  tamen  morbi  recedentis 
cito  nos  fefellit.  Nam  mense  Septembri  nu¬ 
merus  iterum  augebatur ;  ineunte  Novembri 
Nosocomia  petitores  multos  accipere  nequi¬ 
verunt  ;  huj usque  anni  initio  aliud  Conclave 
Febrile  vix  ante  paratum  est,  quam  lecti 

omnes  occupati  sunt.  Mensibus  hujus  anni 
primis  numerus  parum  variavit ;  sed  prope 
finem  Martii  decrescere  apparuit,  et  Maio  fere 
finito,  vix  60  aegroti  in  ambobus  Nosocomiis 
manserunt.  Hoc  certe  finem  Epidemici  prae¬ 
sagire  videtur,  et  benignae  tempestatis  effec¬ 
tum  optime  monstrabit. 

His  praefatis  de  modo  quo  Febris  Epidemica 
devenit,  oportet  jamnunc  naturam  ejus  explo¬ 
rare,  et,  quibus  Medici  usi  sunt,  remedia 
enarrare.  ^ 

Febris  Continua  Edinburgi  formam  Ty- 
phodem  raro  assumere  dicitur ;  et  in  hac  peste, 
equidem,  rarissime  aliquem  signis  Typhi  a 
Culleno  notatis  laborantem  vidi.  Omnes  fere 

4 

casus  sub  nomine  Synocho  disponi  possunt. 
Hoc  nomen,  quoad  Nosologiam  generalem, 
sine  ullis  divisionibus  nuper  propositis  sufficit. 
Variat  tamen  in  diversis  urbibus  ac  regioni¬ 
bus;  et  propterea  complures  varietates '  pro 
singulis  stabilire,  singularum  medicis  utile 
foret.  Saepe  cogitavi  Synochum  hanc  nos- 

trani  in  varietates  sequentes  quatuor  dividi 
posse. 

\mOi  Interdum  morbus  impetum  facit  cum 
languore,  frigoris  sensu,  levi  capitis  dolore, 
tinnitu  aurium  frequenti  et  vertigine,  dolore 
lumborum  tendente,  sensu  quasi  corporis  to¬ 
tius  contusi,  nausea  et  vomitu,  tremoribus¬ 
que.  His  calor  succedit,  cum  dolore  capitis, 
vertigine  et  nausea  molestioribus,  interpositis 
veruntamen  subinde  tremoribus,  aut  sudore 
brevi.  Simul  pulsus  frequens,  validus,  et 
durus  ;  respiratio  accelerata,  et  quasi  oppressa ; 
temperies  corporis  plurimum  aucta;  facies 
rubra ;  oculi  suffusi  lacrymis,  adnataque  vasis 
plena;  vultus  anxius ;  positio  inquieta,  et  saepe 
mutata.  Tandem  haec  signa,  circa  diem 'un¬ 
decimum  vel  decimum  quartum,  tardo  gradu 
discedunt,  aut  citius  celeriusque  evacuatione 
quadam  critica  cessant. 

SlcZo,  In  aliis,  iisdem  symptomatis  orta  est ; 
sed  inter  secundum  et  quintum,  septimumve 
diem,  internae  cujusdam  partis  inflammatae 
signa  superveniunt.  Aliquando  inflammatio 
cerebrum  aggressa  est, — ^pervigilium,  delirium 

ferox,  oculorum  colorem  rubrum,  speciemque 
feram  et  insanam,  vultum  etiam  ruberrimum 
producens.  In  aliis  tonsillae  membranaque  fau¬ 
cium  mucosae  affectae,  ita  ut  Cynanche  Tonsil¬ 
laris,  vel  Catarrhus  prodierit.  Inflammatio  in 
aliorum  pectus  irruit ;  et  tunc  aeger  de  dolore 
lateris,  vel  sub  sterno,  sed  saepius  epigastrii,  in¬ 
spiratione,  tussi  et  pressura  aucto  conquestus ; 
simulque  tussi  saepe  urgente,  aut  sicca,  aut 
cum  expectora tion e  mucosa,  raro  sanguinea, 
vexatus  est.  Hunc  dolorem  epigastricum  ita 
acutum  vidi,  ut  vix  leviter  tangi  vel  moveri 
aeger  toleret.  In  aiiis  totum  abdomen  doluit, 
tenerrimum  fuit,  febricitansque  crura  versus 
abdomen  traxit,  nec  sine  cruciatu  extendere 
potuit.  Porro  in  quibusdam  aliis  artus  cru¬ 
rum  et  brachiorum  dolore  et  rigore  affecti : 
quod  tamen  raro  nisi  Febre  recedente  incidit ; 
et  hoc  tempore  vix  ullus  plus  minus  ve  Rheu¬ 
matismi  aufugit. 

3tia  varietas  cum  Febre  Nervosa  Doctoris 
Huxham  aliorumque  maxime  congruit. 
grum  signis  mitibus,  tardissime  increscentibus 
adorta  est.  Pulsus  aliquando  celerrimi,  fre.' 

quentius  vero  circiter  90  vel  100  in  horas  minu¬ 
to  ;  appetitus  ab  initio  saepe  mansit,  vel  saltem 
post  primam  hebdomadem  redit ;  symptomata 
catarrhalia  vel  pleuritica,  sed  levia  adfuerunt ; 
iisque  delirium  mite  comitatum,  id  est,  aeger 
confusus  apparuit,  excitari  tamen  facile  po¬ 
tuit,  ut  rationaliter  quamvis  pigre  responde¬ 
ret,  sed  cito  in  statum  torporis  recidit.  Gra¬ 
dus  omnes  tardissime  progressi  sunt ;  etiam- 
que  febre  transita,  aeger  lentissime  conva¬ 
luit. 

4^0,  Aliquando  febris  cum  signis  morbi  levis 
initium  sumpsit,  eodemque  modo  miti  per 
aliquot  dies  perrexit :  sed  subito  symptomata 
gravissima  aegrum  aggressa,  et  in  terram  quasi 
perculsus  cecidit,  tum  rebus  plerisque  exter¬ 
nis  insensilis  devenit,  humeros,  femora,  et 
cunctas  fere  corporis  partes  violenter  jactavit, 
ssepe  exclamavit,  verum  articulare  nequivit, 
adqu£estiones  nec  respondit,  nec  eas  intelligere 
visus,  oculi  aperti  et  efferati,  iris  autem  vim 
contrahendi  retinuit.  Si  propriis  remediis 
non  cito  levatus,  paulatim  debilior  factus ; 
motus  vehementes  exclamationesque  desie- 

runt ;  facies  etiam  pallida  evenit,  quamquam 
oculi  feroces  perstiterunt ;  et  celeriter  mors 
supervenit. 

His  quatuor  varietatibus  nomina  sequentia 
dabo;  quia  hoc  modo  observationes  cseteree 
facilius  intelligentur ;  viz.  Synochus  Pura, — 
Inflammatoria,  Nervosa,  et  Spasmodica.  For¬ 
sitan  singularum  exemplum  proferre  utile  erit, 
naturamque  ac  differentias  omni  descriptione 
melius  explicabit ;  atque  observari  potest  non¬ 
nulla  eorum  notatu  digna  quoad  methodum 
medendi  in  Nosocomiis  adhibitam. 

/ 

I.  N.  G.  puella  annos  natu  septendecim, 
robusta  et  plethorica,  die  febris  sexto,  prope 
Idus  Septembris  1818  in  Nosocomium  admissa 
est.  Dolore  capitis  acuto,  vertigine,  oculo¬ 
rum  rigore  et  suffusione,  vultu  oppresso,  ru¬ 
bore  faciei,  sensu  caloris,  nausea,  cupiditate 
vomendi  et  frequenti  vomitu  affecta.  Simul 
pulsus  136,  parvi  sed  valde  duri,  lingua  muco 
denso  onusta,  cum  siti  urgente.  Nihil  dor¬ 
miebat,  appetitus  nullus,  cutis  arida  fervens- 

que,  respiratio  accelerata  et  quasi  oppressa. 
Sanguinis  unciae  viginti  octo  statim  pleno  rivo 
e  brachio  emissae,  nihil  praeterea  nisi  decocto 
avenae  pro  potu  dato.  Proximo  mane  faciei 
rubor,  oculorum  suffusio,  corporisque  calor, 
imminuta  sunt ;  nausea  autem,  vomitus,  vul¬ 
tus  anxietas,  celeritasque  pulsuum  perstabant. 
Sed  circa  meridiem,  post  levem  sudorem,  pul¬ 
sus  82  et  placidi,  lingua  purior  et  humidior, 
sitis  multum  imminuta,  respiratio  naturalis, 
dolor  capitis  et  nausea  fere  nulla.  Ex  hoc 
tempore  robur  celeriter  acquisivit,  et  die  febris 
decimo  quintp  sana  dimissa  est, 

II.  I.  B.  puella  annos  nata  quatuordecim, 
eodem  fere  tempore,  die  febris  quinto,  ingressa 
est.  Dolorem  capitis  et  vertiginem  epigastrii 
dolorem,  inspiratione,  tussique  auctum,  ab¬ 
dominis  etiam  dolorem  vehementem,  ita  ut 
tactum  ferre  nequiret,  calorem  tremorem  que 
alternantem,  nauseam,  corporis  totius  quasi 
contusionem  conquerebatur.  Pulsus  centum 
et  octodecim,  pleni  et  duri,  lingua  alba  cum 
siti  maxima,  alvus  astricta,  cutis  sicca  et  ar¬ 
dens,  cum  petechiis  nonnullis  purpureis,  facies 


DE  FEBRE  CONTINUA,  &C.  15 

rubra,  respiratio  valde  accelerata  et  oppressa. 
Sanguis  ad  uncias  xviii  missus  est,  et  postea 
mistura  cathartica  data.  Venae  sectionem 
sudor  benignus  cito  secutus  est,  et  mane  proxi¬ 
mo  pulsus  74  et  placidi,  capitis  et  abdominis 
dolor  pene  evanuit,  epigastriique  multum  im¬ 
minutus,  cutis  refrigerata,  sitis  nulla,  petechiae 
pauciores  et  obscuriores.  Cito  convalescebat, 
et  die  febris  duodecimo  sua  sponte  abiit. 

Illtiae  varietatis  phenomena  quotidiana  e- 
narrare  inutile  esset;  mutationes  praecipuas, 
ut  in  amico  et  consanguineo  occurrerunt,  no¬ 
tare  sufficiet.  ^  *  annos  natus  circiter  viginti 
duos,  Academiae  hujus  alumnus,  forma  cor¬ 
poris  robustus  et  plethoricus,  languore,  frigo¬ 
ris  sensu,  vertigine,  nausea,  et  miti  capitis 
dolore,  prope  finem  Januarii  praeteriti  anni 
correptus  est ;  Quae  symptomata  per  sex  sep- 
temve  dies  continuabant,  antequam  in  lecto 
decumbere  coactus  est.  Tunc  dolore  acuto, 
calore  corporis  minime  vehementi,  debilitate 
summa  et  vigilia  afficitur.  Facies  simul  rubra 
et  oppressa,  oculi  suffusi,  pulsus  circiter  94, 
temperies  101°,  alvus  adstricta,  lingua  alba, 


16 


DISSERTATIO  MEDICA, 


respiratio  nonnihil  accelerata.  Hoc  tempore 
sanguinis  uncias  xvi  e  brachio  misi,  et  dolor 
capitis  abiit,  nec  unquam  postea  rediit.  Prope 
finem  septimanas  secundae,  tussis  sine  dolore 
pectoris,  lingua  arida,  delirium  que  mite  su¬ 
pervenerunt.  Deinceps  vultus  maxime  con¬ 
fusus,  lingua  sicca,  fusca,  et  simul  ac  dentes, 
sordibus  saepe  tecta.  Capillitio  abraso,  et  ca¬ 
pite  aqua  et  aceto  saepissime  indies  lauto,  mor¬ 
bus  minime  recedebat ;  contra  confusio  auge¬ 
bat,  urinam  faecesque  inscius  reddebat,  cutis¬ 
que  supra  sacrum  decolorari  ccepit.  Attamen 
noctu  placide  dormiebat,  satisque  cibi  sumere 
semper  poterat.  Vinum  tum  tentatum  symp¬ 
tomata  potius  auxit.  Hoc  statu  per  sex  fere 
hebdomadas  perstante,  confusio  tandem  dimi¬ 
nuit,  facultates  animi  sensim  redierunt,  atque 
e  lecto  sub  finem  septimanae  nonae  primo  ex¬ 
surgere  coepit.  Tardissime  autem  robora  sua 
recuperavit.  Mense  Junio  vix  per  duo  millia 
passuum  incedere  potuit,  et  etiam  Septembri 
artus  adhuc  debiles  rigidique  manserunt. 

IV.  G.  S.  sutor,  anno  aetatis  decimo  octa¬ 
vo,  habitus  corporis  tenuis,  temperamentique 

potius  melancholici,  prope  finem  Julii  1818 
iisdem  fere  symptomatis,  quibus  prior  aeger, 
correptus  est.  Die  febris  sexto  dolorem  pec¬ 
toris  et  tussiculam  conquestus  est,  et  tunc 
primo  in  lectum  se  recepit.  Die  octavo  deli¬ 
rium  mite  per  breve  tempus  adfuit ;  sed  pos¬ 
tridie  mane  furibundus  et  intractabilis  dere¬ 
pente  evenit.  Hoc  tempore  in  Nosocomium 
admissus  est.  Facies  ruberrima ;  oculi  suf¬ 
fusi,  et  efferati ;  iris  magna,  sed  luce  admota 
contrahens ;  nec  articulare  nec  aliquid  haurire 
poterat ;  excrementa  omnia  inscius  reddebat ; 
totum  corpus  agitare  et  magna  voce  excla¬ 
mare  nunquam  desinebat.  Pulsus  110,  parvi 
^  sed  duri  fuerunt ;  lingua  alba  et  humida ;  cu¬ 
tis  haud  magnopere  ardens  ;  respiratio  celeris 
et  oppressa.  Arteria  temporali  secta,  sangui¬ 
nis  uncias  xviii  eductae  ;  capillitiumque  deinde 
abrasum,  et  lintea  frigida  capiti  applicata. 
Postridie,  quamquam  magis  silens  et  quietus 
fuit,  alia  symptomata  perdurabant.  Enem  a 
adhibitum,  et  sanguis  e  brachio  ad  uncias  xvi 
missus.  Proximo  mane  deglutitio  liberior  fuit, 
respiratio  minus  celeris,  atque  quosdam  amico¬ 
rum  agnovit.  Pulsus  tamen  136  et  debiliores 

fuerunt.  Vespere  respiratio  accelerata  atque 
interrupta  devenit,  pulsusque  ita  fluctuarunt, 
ut  numerare  nequirem.  Hirudines  duodecim 
capiti  applicitae,  misturaque  cathartica  adhi¬ 
bita  est.  Postridie  obiit ;  et  in  secto  cadavere 
nihil  nisi  vasa  cerebri  aliquanto  turgida  inve¬ 
nimus. 

Harum  varietatum  prima  rara,  ac  potissi¬ 
mum  aestate  vel  autumno  observata.  Revera 
Febrin  per  totum  fere  annum  plus  minusve 
observavi,  et  nihilominus,  antequam  ipse  cor¬ 
reptus  sum,  Synochi  Puri  nullum  exemplum 
vidi.  Quarta  varietas  frequentior,  sed  adhuc 
rara  :  Quinque  vel  sex  casus  tantum  vidi,  et 
omnes  inter  autumnum.  Tertiae  complures 
casus,  sed  pauci,  quam  in  exemplo  narra¬ 
to,  tam  diu  in  Nosocomiis  decubuerunt. 
Verum  multo  fuit  creberrima  secunda  vel  in¬ 
flammatoria,  qua  sane  laborantes  innumeros 
aegros  vidi. 

Prognosis,  quam  olim  in  hujus  urbis 
febre,  nuper  faustior  fuit.  Nam,  an  plures  fe- 

bricitantium  sub  medicorum  oculis  venerint, 
et  in  Nosocomio  admissi  sint,  an  natura  pes¬ 
tilentias  solito  benignior,  an  methodus  me¬ 
dendi  magis  naturse  ejus  accommodata,  certe 
(quoad  rationem  aegrorum  numeri)  in  paucio¬ 
ribus  fuit  fatalis.  In  prioribus  annis  decem 
aegrotorum  unus  vulgo  periit,  et  anno  1817, 
ratio  curatorum  mortuorumque  fuit  ut  144 : 1 ; 
anno  1818,  ut  191 : 1 ;  et  in  quinque  mensi¬ 
bus  hujus  anni  primis  ut  :  1.  In  Nosoco¬ 
mio  Febrili  ratio  etiam  major;  nam  anno  1818 
ut  SOfl :  1,  et  1819  ut  371  : 1  fuit.  Tabula 
adjuncta  curatos  mortuosque  ab  ineunte  anno 
1817  monstrat. 


Anno 

Anno  1818 

• 

Anno  1819 

• 

181 

7. 

Curati  in  Nosoc. 

Mortui  in  I^osoc. 

Curati  in  Nosoc. 

Mortui  in  Nosoc. 

Cur. 

Mor. 

Reg. 

Feb. 

Amb. 

Reg. 

Feb. 

Amb. 

Reg. 

Feb. 

Amb. 

Reg. 

Feb. 

Amb. 

Jan. 

19 

3 

87 

87 

9 

9 

81 

67 

148 

2 

2 

4 

Feb. 

17 

0 

90 

90 

6 

6 

70 

57 

127 

3 

3 

6 

Mar. 

18 

1 

90 

42 

132 

5 

4 

9 

64 

72 

136 

1 

2 

3 

Apr. 

38 

2 

58 

71 

129 

2 

4 

6 

62 

65 

127 

3 

0 

3 

Mai. 

34 

4 

45 

61 

106 

2 

2 

4 

58 

73 

131 

2 

2 

4 

Jun. 

26 

1 

61 

72 

133 

4 

3 

7 

Jul. 

33 

3 

42 

66 

108 

3 

2 

5 

Aug. 

39 

3 

44 

83 

127 

2 

2 

4 

Scp. 

49 

3 

60 

56 

116 

1 

3 

4 

Oct. 

53 

1 

81 

90 

171 

2 

5 

7 

Nov. 

59 

6 

53 

84 

137 

3 

2 

5 

Dec. 

93 

6 

73 

84 

157 

2 

7 

9 

478 

33 

784 

709 

1493 

41 

34 

75 

335 

334 

669 

11 

9 

Prope  finem,  igitur,  febris  quam  initio  mi¬ 
nus  fuit  exitialis,  et  hoc  facile  explicari  potest. 
Nuper  enim  omnes  fere  per  totam  urbem  fe¬ 
bricitantes  in  Nosocomia  deportati  sunt,  et  ple¬ 
rumque  breviori  tempore  impliciti  fuerant. 
Principio  autem  plurimi  in  domibus  suis  mi¬ 
seris  decumbentes,  auxilioque  medico  inopes, 
aut  interierunt  aut  non  nisi  sero  perfugium 
Nosocomii  petiverunt.  Illo  tempore  vix  un¬ 
quam  citius  die  febris  septimo,  raro  sane  nono 
venerunt ;  atque  in  compluribus  morbus,  per 
duas  hebdomadas  perlatus,  ultra  medici  po¬ 
tentiam  progressus  est.  Neque  omittendum 
methodum  medendi  multo  melius  prope  finem 
quam  initio  epidemici  intellectam  esse. 

Prognosis  in  divitibus  quam  pauperibus  in- 
faustipr  fuit.  Multi  civium  locupletiorum 
correpti  sunt,  atque  plerique  occiderunt. 
Complurium  etiam  studio  medicinse  incum¬ 
bentium  febre  implicitorum  omnes  severe  af¬ 
fecti,  et  aliqui  interierunt. 

In  illis  etiam  qui  multum  contagioni  expo¬ 
siti  sunt,  prognosis  infelicior.  Nam  medico¬ 
rum  Nosocomii  domesticorum  fere  nullus  con. 

tagium  evasit ;  unus  necatus  ;  omnesque,  uno 
excepto,  impetum  asperum  habuerunt.  Ea¬ 
dem  dici  possunt  de  nutricibus,  quarum  non¬ 
nullas  perierunt. 

Feminarum  quam  virorum  multo  plures 
correptae  sunt,  -^grotorum  quadringentorum 
medicis  Societatis  ‘‘  New  Town  Dispensary” 
nominatas  curatorum,  feminae  circiter  226  fue¬ 
runt  Ex  asgris  825  Nosocomii  Regii,  anno 
1818  curatis,  352  mares  et  473  feminse  fue¬ 
runt  ;  atque  asgrotorum  743  Nosocomii  ’  Fe¬ 
brilis  tractatis,  319  mares,  feminseque  424 
fuerunt.  Hoc  in  Epidemicis  sgepe  observa¬ 
tum,  et  pendet  ab  eo  quod  feminae  amicos  ae¬ 
grotos  curare  soleant,  dum  viri  operibus  suis 
singuli  foras  occupati  minus  contagio  objician¬ 
tur.  Viri  tamen  plures  trucidati,  reactione 
systematis,  propter  vivendi  modum,  violen¬ 
tiore  excitata.  Febricitantium  41,  Nosocomii 
Regii  praeterito  anno  mortuorum,  22  mares, 
et  19  feminae  fuerunt.  In  gravidis,  praecipue 
si  mensem  sextum  septimumve  compleverant, 


^  Med.  &  Surg.  Journ.  xiv.  2579 


22 


DISSERTATIO  MEDICA, 


prognosis  infausta.  Febris  enim  semper  se¬ 
vera  fuit,  abortum  plerumque  induxit,  et  in 
quibusdam  mors  secuta  est. 

In  illis  qui  multum  fatigationi  ante  acces¬ 
sum  se  exposuerant,  ut  in  messoribus  et  opi¬ 
ficibus,  febris  saspe  tarda  fuit,  et  nervosam 
varietatem  referebat.  Hsec  varietas  etiam  mi¬ 
nime  debiles  aggressa  est :  In  omnibus  exem¬ 
plis  quse  ipse  vidi,  aggri  semper  juvenes  robus¬ 
ti,  saspe  validissimi,  atque,  quoad  tempera¬ 
mentum,  sanguinei  fuerunt.  Pauci  prima 
varietate  laborantes,  quos  egomet  vidi,  juve¬ 
nes  et  sanguinei  fuerunt,  omnesque  salutem 
recuperarunt.  Prognosis,  igitur,  faustissima. 
Juvenis  profecto  aut  hac  aut  Synocho  inflam¬ 
matoria  implicitus,  si  medicus  mature  ei  auxi¬ 
lio  venit,  fere  semper  periculo  eripi  potuit. 
Synochus  Nervosa  nunquam  fatalis  fuit,  nisi 
forsitan  Dysenteria  comitante.  Synochum 
inflammatoriam  aliquando  lethalem  vidi,  pras- 
cipue  autem  in  senibus,  aut  qui  vel  neglecti 
vel  male  tractati  fuerant.  Quarta  varietas  po¬ 
tius  melancholicos  adoritur,  et  plerumque 

necat.  Unum  tantum  ex  undecim  vel  duo¬ 
decim  exemplis  servatum  vidi. 

Prognosis  specialis,  saepe  receptis  sententiis 
inimica,  a  symptomatis  singulis  derivari  po¬ 
test. 


Hujus  Epidemici  symptomatum 
descriptionem  minutam  reddere  inutile  esset ; 
recensionem  generalem  sub  oculis  extendere 
sufficiet ;  atque  dum  pergimus,  quae  a  singu¬ 
lis  praesagienda  sunt,  facile  enarrare  possumus. 

Sensus  externi  complures  affecti  fuerunt. 

Imo,  Tactus,  quoad  cutim,  vix  alius  quam 
naturalis ;  dolores  enim  plerumque  interni  ex¬ 
stiterunt.  Fere  semper  adfuit  dolor  capitis, 
natura  varius — acutus  vel  obtusus,  pungens, 
constringens,  vel  pulsatilis — aut  totius  capitis, 
aut  frontis  tantum,  coronae  vel  occipitis.  Ac¬ 
tionem  vasorum  auctam,  minime  inflamma¬ 
toriam  (nisi  cum  aliis  signis  bene  notis  junc¬ 
tus)  denotavit.  Dolor  praecordii,  pressura, 
tussi  et  inspiratione  auctus,  fere  constans,  alio- 

riim  pectoris  regionum  rarior  fuit.  Abdomen 
totum  vel  pars  saepe  tactu  ac  extensione  cru¬ 
rum  dolebat.  Arthrodynia,  febre  perstante, 
rara,  recedente  frequens.  Haec  omnia  actio¬ 
nem  partis  inflammatoriam  adfuisse  monstrant; 
semper  autem  cum  febre  generali  abierunt, 
atque  paucissimos  mortuorum  Phlegmasia  ulla 
occisos  vidi.  Praeterea,  anxietas  febrilis,  in¬ 
quies,  jactitatio,  dolores  lumborum  crurum¬ 
que  quasi  contusorum  rarissime  abfuerunt,  ae¬ 
grorumque  molestiis  multum  addiderunt. 

Visus  plerumque  parum  mutatus. 
Oculi  autem  in  plurimis  quasi  distenti,  lacry- 
mis  suffusi  et  nitentes,  conjunctiva  vasis  saepe 
rubra,  atque  lux  plus  minusve  molesta  fuit. 
Haec  actionem  capitis  vasorum  violentam,  at 
minime  periculum  magnum  indicarunt.  Ve¬ 
rum  palpebras  patulas,  irim  contractam,  ocii- 
losque  feros,  quae  in  varietate  Spasmodica  oc¬ 
currerunt,  semper  pene  desperantes  vidimus. 
Vertigo  nunquam  abfuit. 

Auditus  raro  acutior,  quamquam  soni 
molesti ;  interdum  obtusus  ;  saepe  depravatus. 
Tinnitus  aurium  vel  alia  talis  hujus  sensus  de- 

pravatio,  raro  initio  abfuit,  ssepe  progressui 
febris  comitata  est.  Quandoque  surditatem 
notavi,  in  severis  casibus  tantum ;  et  signum 
fuit,  ut  vulgo  dicitur,  felix.  Verun tamen 
puella  surdissima  febre  facta,  principio  autem 
domi  male  tractata,  in  Nosocomio  interiit. 
Ssepissime  in  senibus  inventa  est ;  atque  etiam 
in  iis  nunquam  diuturna ;  sed,  segro  conva¬ 
lescente,  paulatim  abiit. 

4<to,  Gustui  plurimorum  nihil  placere  po¬ 
tuit,  multi  sensu  gustus  pravi  vexati  sunt,  et 
appetitus  cibi  vulgo  abiit.  Attamen  ii,  qui 
varietate  nervosa  laboraverunt,  semper  pau¬ 
lulum  edebant,  et  saepe  plus  justi  appetive¬ 
runt — signum  sane  omnium  consensu  opti¬ 
mum,  quippe  qui,  alias  infaustis  symptomatis 
oppressi,  nunquam  perierint.  Febricitantes 
profecto  nunquam  siti  carebant. 

5to,  Olfactus  actionibus  febrilibus  raro  im¬ 
plicatur  ;  profecto  nisi  a  catarrho  aliis  moles¬ 
tiis  adjuncto,  integer  semper  permansit. 

Sensuum  internorum  laesio,  sive  delirium, 

f 

si  febris  perstitit,  plerumque  secunda  currente 

septimana  supervenit.  Tunc  medico  minime 
metuendum  est ;  sed  si  ante  finem  primae  sep¬ 
timanae  appareat,  jure  periculum  praedicit. 
Natura  delirii  varia,  variaque  auguria  prae¬ 
buit.  Plerumque  mite  :  jEger  horas  loquela, 
cantu,  risuque  absumpsit,  quae  omnia  ab  ad- 
stantibus  sisti  facile  potuerunt,  cito  tamen  re¬ 
novanda.  Hic,  prognosis  a  tempore  ejus  ad¬ 
ventus  pependit,  et  saepenumero  felix.  Illa 
etiam  species  quae  febri  nervosae  comitata  est, 
ubi  asger  valde  confusus  fuit,  tarde  responsa 
dedit,  et  (praesertim  inter  somnum)  saepe 
mussitavit,  periculum  haud  praesagivit.  Sed 
nemo  est  expertus,  qui  delirium  ferox  cum 
agitatione  corporis,  clamore,  perpetuoque  cu¬ 
pidine  lectum  relinquendi,  sine  horrore  adspi- 
cere  posset.  Si  initio  mite,  paulatim  asperius, 
tandem  ferox  devenit,  satis  infaustum  ;  si  fe¬ 
rox  subito  miserum  adortum  est,  rarissime 
non  lethale. 

Vis  Musculorum  Voluntatis  modo  inexpli¬ 
cabili  a  febre  frangitur.  Diminutio,  saeviente 
morbo,  semper  magna,  smpe  extrema  fuit ; 
peractoque,  quamquam  per  sex  septemve  dies 

tantum  perduravisset,  tanta  debilitate  relicta, 
discrimen  inexperti  seepe  metuerunt.  Com¬ 
plures  methodo  deplenti  contra  sensuum  tes¬ 
timonia  inimici,  hanc  infirmitatem  nimise  san¬ 
guinis  detractioni  tribuerunt.  Verum  inju¬ 
ria  :  Nam  debilitatem  diuturnam,  febre  seve¬ 
ra  ortam,  ab  illa  fugaci  depletionem  copiosam 
sequente  differre  postea  verisimile  reddam. 
Motus  musculorum  abnormis  forsan  duo  sunt 
gradus,  sub  nomine  Subsultus  comprehensi. 
Etenim  aliquando  tendines,  prsesertim  carpi, 
sine  artuum,  nisi  levi  digitorum,  motu,  sub¬ 
siliunt.  In  aliis  subsultu  vehementiore  pro¬ 
ducuntur  manuum,  brachiorum,  et  humero¬ 
rum  quoque  actiones,  facile  ab  adstantibus  im¬ 
pediendae.  Ambae  deprecandae  :  PHma  raro 
non  exitialis  ;  ab  altera,  quanquam  funesta, 
complures  ereptos  vidi. 

Somnus  iis  varietate  Nervosa  implicitis  ple¬ 
nus  adfuit,  auguriumque  bonum  dedit ;  aliis 
magnopere  defecit,  sed  semper,  redeunte  va¬ 
letudine,  cito  rediit.  Nomiunquam  aeger, 
jamjam  molestia  liberatus,  interdiu  noctuque 
dormiens,  excitatusque  responsa  pigerrime 

reddens,  observatorem  negligentem  metu  hy- 
drocephali  perculit.  Singuli  status  autem  me¬ 
dico  proprias  notas  intuente  facile  dignos¬ 
cuntur. 

Pulsus  rarissime  manserunt  immutati.  Ple¬ 
rumque  crebri,  saepe  pleni  durique  evaserunt, 
sed  maxima  ex  parte  parvi,  acres,  digitumque 
explorantis  veluti  chorda  metallica  ferientes. 
Alia  motus  sanguinis  vitia  rariora  prognosin 
methodumque  medendi  insigniter  direxerunt. 
Harum  una  fallacissima  fuit.  Nam  pulsus  ita 
parvi,  ut,  nisi  summa  cura  adhibita,  vix  sen¬ 
tiendi  fuerint ;  attamen  acres,  quasi  pilus  e- 
quinus  digitum  percussisset.  Semper  huic 
conditioni  delirium  multum  vel  confusio  sum¬ 
ma,  inaequalis  caloris  distributio,  et  debilitas 
extrema  juncta  sunt.  Augurium  infelix  ;  so- 
lamque  spem  in  venae  sectione  reposuimus. 
Pulsus  revera  debiles  in  tribus  morbi  condi¬ 
tionibus  observavi — -in  Typho  puro,  in  aegro¬ 
tis,  et  praecipue  senibus,  moribundis,  atque 
cum  signa  Enteritidis  severa  adfuerunt.  In 
febre  Nervosa  arteriae  saepe  peculiari  modo 
micuerunt.  iEgrum  enim  hac  varietate  labc' 

raturum,  ex  pulso  pleno,  fluctuante,  fere  di¬ 
croto,  prope  morbi  initium  aliquando  praedic¬ 
tum  est.  Pulsus  intermittentes  in  uno  aegro 
cum  signis  manifestis  cordis  inflammati  ^  con¬ 
junctos,  in  compluribus  aliis  sine  indicio  ullo 
socio  vel  consecutione  obvia  vidi.  Quando¬ 
que  Syncope  e  positione  erecta  accidit,  et 
quanta  debilitas  a  severo  febris  impetu  oriatur 
monstravit. 

Sanguis  Febrilis  natura  variavit.  Aliquan¬ 
do  sanginem  e  vena  ita  floridum  et  per  saltum 
fluentem  vidi,  ut  mihi  metum  arteriae  subja¬ 
centis  vulneratae  primo  perculerit.  Hoc  in 
impetibus  tantum  acerbissimis,  ac  saepius  in 
recidivis  quam  primariis  notavi.  In  varieta¬ 
tibus  Puris  et  Inflammatoriis  pleno  rivo  missus 
crustam  albam  ostendit,  rarissime  concavam, 
saepe  crassitudine  tribus  lineis  aequalem,  adeo- 
que  tenacem  ut  vix  nisi  scalpello  acuto  eam 
secare  possem.  Initio  febris,  scilicet  die  ter¬ 
tio,  quarto,  quintove  quam  septimo,  octavo, 
&c.  frequentius  observata  est.  Varietas  Ner¬ 
vosa  raro  speciem  sanguinis  naturae  alienani 
exhibuit.  Sanguis  infelicium  varietate  Spas^ 

modica  morti  deditorum  raro  crustam  albam 
induit,  contra  in  massam  rubram  et  integram, 
sine  sero  separato,  plerumque  concrevit. — 
Sanguinem  ter  quaterve  laxum,  quasi  dissolu¬ 
tum,  colorisque  albidi  et  variati  vidi.  Venae- 
sectio  iis,  quorum  sanguis  crustam  albam  os¬ 
tendit,  saepius  quam  aliis  profuit. 

Hespirationem  Febris  heec  semper  accele¬ 
ravit,  ac  interdum  usque  ad  sexaginta  vel 
plures  in  horas  minuto  repetitiones.  Simiil 
inspirationes  breves;  si  pulsus  durissimus,  in¬ 
terruptae,  vel  quasi  tremulae  ;  seepissime  dolo¬ 
re  pectoris  impeditae  ;  in  febre  nervosa,  atque 
moribundis  strepentes,  veluti  aer  per  foramen 
angustum  expulsus  esset ;  atque  raro  stertor 
quart£e  varietati  funestum  symptoma  adfuit. 
Organa  respirationi  inservientia  saepenumero 
inflammatione  implicita  sunt.  Signa  catar- 
rhalia  vel  pleuritica,  aut  cynanche  tonsillaris 
vel  pharyngea,  aegrotum  saepe  multum  cru¬ 
ciarunt.  Tussis  aliquando  sicca,  frequentius 
ciim  expectoratione  mucosa,  primo  difficili, 
postea  magis  soluta,  rarissime  abfuit ;  atque 
compluribus  capitis,  faucium,  lateris,  prae- 

cordii  vel  abdominis  dolorem  summum  exci¬ 
tavit. 

Concoctio  ciborum,  nisi  iis  varietate  Ner¬ 
vosa  affectis,  semper  defecit ;  aegro  autem  con¬ 
valescente,  cum  maxima  perfectione  rediit. 
Vias  Primas  variae  affectiones  morbidae  afflix¬ 
erunt.  Medici  de  natura  febris  et  termina¬ 
tione  semper  e  Linguae  statu  prmclare  judica¬ 
runt.  Initio  alba  punctisque  rubris  variata; 
deinde  siccior,  ac  ut  plurimum  crusta  flaves¬ 
cente  onusta  ;  postremo  fusca,  rigidissima  et 
aridissima  est  exorta.  Febres  purae  ac  inflam¬ 
matoriae  conditionem  primam  secundamve  os¬ 
tenderunt  ;  fusca  impetum  lentum,  nervosam 
varietatem  referentem  saepe  praesagivit.  Lin¬ 
gua  arida,  dura,  nigra,  tremens,  in  os  posterius 
retracta,  aegroque  haud  extrudenda  morti  fere 
certae  antecessit.  Crusta  tamen  nigra  aliquan¬ 
do  faeces  morbidas  in  colo  congestas  denotavit, 
hisque  ope  purgantium  expulsis  abiit.  Lin¬ 
guae  margo  humidus  purusque  evadens  omen 
optimum  attulit ;  et  plerumque  huic  muta¬ 
tioni,  ante  horas  duodecim  exactas,  sudor  be¬ 
nignus  successit.  Linguam  aridam,  mollem, 

politam,  nitentem,  coloris  fusci  instar  hepatis, 
vesiculisque  minimis  refertam  ante  signa  gra> 
dibus  tardis  in  melius  conversa  bis  terve  con¬ 
spexi. - Ventriculus  raro  non  affectus  est. 

Febris  incipientis  nausea  et  vomitus  plerum¬ 
que  signa  preeclara  fuerunt,  atque  smpe  per 
totum  decursum  perduraverunt,  stomacho  ita 
irritabili  reddito,  ut  ingesta  omnia  asger  pro¬ 
tinus  rejecerit.  In  his  exemplis  summam  de¬ 
bilitatem,  forsitan  nisu  musculorum  abdomi¬ 
nalium  aliorumque  frequenti  productam  fe¬ 
bri  abactse  succedere  observavi. - Alvum 

asgri  jam  jam  in  Nosocomium  admissi  fere 
semper  adstrictam,  aliquando  per  sex  vel  octo 
dies  haud  solutam,  invenimus.  Interdum  dif¬ 
ficillime  movenda,  feecesque  nigree  fmtidseque 
cum  ingenti  commodo  expulsee  sunt.  Alvi 
fluxus  rarior,  atque  si  feeces  copiosse,  tenues, 
colorisque  naturalis,  reddita  sint,  quamquam 
rarissime  criticus,  febrin  certe  depressit.  Hic 
status  varietati  Nervosas  saspissime  comitatus 
est.  Alia  diarrhoeas  species  nullo  modo  cohi¬ 
benda  permultas  feminas  senescentes,  finita 

febre,  aggressa  est,  cui  post  curas  diuturnas 
fere  semper  tarda  mors  supervenit. 

'  Complures  Secretionum  conturbatae  sunt. 
Lacrym^e  saepe  abundantiores  fluxerunt ;  mu¬ 
cus  narium,  gutturis,  et  tracheae  secundum 
catarrhi  comitantis  stadium,  vel  minutus,  vel 
auctus ;  saliva  orisque  mucus  forsitan  depra¬ 
vatus,  si  ex  sensu  mali  gustus  linguaque  foe¬ 
da  judicasse  liceat.  Cynanche  quidem  Paro- 
tidaea  raro  accidit,  critica  autem  fuit,  et  post 
febrem  aliquot  dies  perdurata,  tunc  paulatim 
abiit.  Secretio  Bilis  s^penumero  aflecta  fuit ; 
nam  in  compluribus,  nutricibusque  prsecipue, 
febris  Synochi  Icterodis  formam  induit.  In 
his  fel  plerumque  occlusum,  sed,  si  ex  nausea 
violenta  atque  fecibus  luteis  copiosisque  ju¬ 
dicandum  est,  abundantia  fellis  aliquando 
CLitim  flavam  induxit.  Quamquam  Synochus 
haec  Icterodes  semper  severa,  atque  periculo¬ 
sissima  apparuit,  nunquam  cum  aliis  hepatis 
affecti  signis  conjuncta  fuit,  atque  raro  aegrum 
necavit.  Urinae  parum  attentionis  dedi.  Mor¬ 
bo  saeviente  aliquando  fulva,  sedimentumque 
copiosum'  deposuit :  sed  saepissime  a  statu  na- 

turali  haud  alienam  vidi.  In  viro  Synocho 
leter  ode  implicito  lutea  et  turbida  fuit ;  in 
emeteris  hac  varietate  affectis,  rubri  coloris,  Hee- 
matoxyli  Campechiani  infuso  similis  fuit. 
Natura  ejus  in  varietate  Spasmodica  nunquam 
observanda,  quoniam  hanc,  simul  ac  feces, 
semper  in  lecto  miser  inscius  reddidit.  Sig¬ 
num  illud  vulgo  auspicium  triste  porrexit, 
febri  tamen  Nervosee  socium  sine  metu  con¬ 
spexi. 

Functiones  Cutis  raro  immutatse  restite- 
runt.  Principio  cutis  anserina,  arida,  frigida 
cum  calore  corporis  et  deinde  sudore  aliquan¬ 
do  copiosissimo,  nunquam  salutari,  alternata 
est.  Posthac  cutis  constantius  arida  stetit; 
et  tunc  sudor,  nisi  vomitu  aut  vi  medica  le¬ 
viter  extrusus,  fere  semper  febrem  abstulit. 
Sudores  critici,  preesertim  postquam  vense  sec¬ 
tio  libera  remedium  nosocomiale  devenit,  fue¬ 
runt  frequentissimi.  S^pissime  quinto,  sep¬ 
timo,  vel  nono  die,  raro  tertio,  rarius  adhuc 
die  non  critico  eruperunt :  atque  e  diebus  non 
criticis  saepissime  sexto  apparuerunt,  qui  sane 
tertio  vel  nono  fere  fuit  aequalis.  Ex  exem- 

piis  triginta  tribus  crisis  plenee  per  sudorem, 
qu£e  mense  Augusto,  Septembri  et  Decembri 
diligenter  notavi,  sudor  in  3  die  tertio,  in  1 
quarto,  in  12  quinto,  in  4  sexto,  in  9  septi¬ 
mo,  in  1  octavo,  et  in  3  nono  erupit.  Febris 
raro  serius  sudore  resoluta  est.  Hi  sudores 
ita  fuerunt  benigni,  ut  in  severissimis  casibus, 
post  sudorem  quatuor  vel  sex  horarum,  omnia 
symptomata  profluxa,  pulsusque  arteriarum 
56  vel  60  ictibus  diminutos  viderim.  Eventui 
huic  optando  lingum  margo  humidior  purior- 
que  saepe  aliquot  horis  antecessit.  Nervosam, 
in  qua  cutis  aridissima,  nunquam  febrin  sudor 
finivit ;  atque  in  Spasmodicis  levis  tenaxque 
adfuit,  foetoremque  muris  odori  haud  absimi¬ 
lem  perfudit. 

Temperies  corporis  semper  aucta,  ssepe  mag¬ 
na  fuit,  ac  prmcipue  in  junioribus  usque  ad 
gradum  centesimum  et  septimum  surrexit. 
Sensus  digito  tangenti  variavit.  Cutis  enim 
plerumque  calida,  ssepe  pungens  apparuit,  et 
tunc  aridissima,  quasi  vesicam  arefactam  teti¬ 
gisses.  Aliquando  caloris  distributio  insequa- 
lis,  facie  cervicibusque  rubris  et  ferventibus. 

trunco  frigescente,  atque  manibus  pedibusqiie 
gelidis,  pessimum  omen  praebuit.  Cum  illo 
pulsu  supra  memorato,  valde  exiguo  sed  acri, 
capitisque  sanguine  oppressi  signis  conjuncta 
est. 

>  Petechiae  frequentes  fuerunt,  febrique  se¬ 
verae,  raro  lethali  comitatee  sunt.  Duorum 
fuerunt  generum.  Interdum  die  quarto  quin¬ 
to  ve  -apparuerunt  parvae,  sparsae,  coloris  rubri 
inter  illum  sanguinis  venarum  arteriarumque. 
Hae  semper  post  paucos  dies  sine  incommodo 
abierunt.  Alterae  autem  ampliores,  fusci  co¬ 
loris  lentiginibus  similes,  totum  fere  corpus 
occupantes  circiter  diem  undecimum  erupe¬ 
runt,  signis  aliis  etiam  pessimis  comitantibus, 
scilicet,  delirio  mussitante,  subsultu  tendinum, 
deglutitione  difficili,  lingua  arida,  rigida,  ni¬ 
gra,  tremente,  atque  facie  Hippocratica.  Pri¬ 
ma  varietas  minime  timenda,  altera  autem 
pessimi  est  ominis.  In  Febre  Nervosa  semel 
maculas  informes,  roseas,  rubeolse  similes,  sed 
sine  cuticula  elevata,  et  sine  periculo  vidi. 

Aliquando,  ut  supra  memoravi,  febris  cum 
flavedine  cutis  juncta  est.  Initium  modo  so- 

lito  sumpsit,  et  praecipue  varietatem  Inflam¬ 
matoriam  retulit.  Sed  circa  quartum  aut  sex¬ 
tum  diem  cutis  levem  colorem  flavum  acqui- 
sivit,  cum  multa  animi  depressione,  summa 
debilitate,  lingua  onusta,  pulsibusque  infirmis 
ac  celerrimis.  Color  postquam  per  plures  dies 
increvit,  tandem  evanuit,  octoque  diebus  ex¬ 
actis  plerumque  penitus  abiit.  Haec  Synochus 
Icterodes  tantum  senes,  et  frequentissime  nu¬ 
trices  Nosocomiales  adorta  est.  Minime,  ut 
vulgo  dicitur,  omen  est  pessimum  ;  nam  se¬ 
mel  vel  bis  tantum  lethale,  quamplurimos  pe¬ 
riculo  ereptos  vidi. 

Interdum  cutis  supra  sacrum,  scapulas,  et 
trochanteres  abraditur,  et  postea  crusta  nigra 
gangraenam  celante  tegitur.  Hoc,  quamquam 
malum,  minime  est  lethale ;  nunquam  enim 
aliquem  febricitantem  vidi,  qui  propter  spha- 
celum  dorsi  interiit.  Omnes  autem  lentissi¬ 
me  ad  sanitatem  redierunt. 

Quoad  Nutrimentum  corporis,  semper  febre 
durante  cessat.  Partes  molles  magnopere  de¬ 
crescunt  ;  sed  celeritatem  qua  convalescentes 
torosi  pinguesque  deveniunt  s^epe  admiratus 

sum.  Pilos,  ungues,  etiam  ossa  eorum,  quo¬ 
rum  statura  nondum  plena,  magis  solito 
increscere  e  compluribus  exemplis  verisimile 
puto.  Non  dubitari  potest  quin  ossa  fiant 
longiora.  Mihi  ipsi  per  dies  septendecim  fe¬ 
bre  laboranti,  et  totidem  antequam  e  lecto 
surgere  potui  convalescenti,  octo  lineae  longi¬ 
tudinis  addita  sunt.  Quibus  causis  hoc  tri¬ 
buendum  est  ?  iinne  harum  partium  vasa 
nutrientia,  aliis  minus  irritabilia,  motu  febrili 
tantum  ad  actionem  majorem  et  adhuc  sanam 
excitantur ;  dum  musculorum,  telee  cellulosae, 
crn terar umque  partium  arterim  ultimae,  magis 
sensiles,  propter  violentum  impetum,  alendi 
functionem  propriam  amittunt  ?  Istis  enim 
concessis,  nonne  quae  ex  his  absorbentur,  illis 
nutrimentum  supplebunt,  quamquam  cibus 
nullus  sanguini  incrementum  suppeditat  ?  Vel 
auctae  actioni  nutrienti  tribuendum,  quam 
cunctae  corporis  partes,  aegro  convalescente, 
participant  ? 

Antequam  Methodum  Medendi 
designo,  restat  ut  de  Febribus  Recidivis,  Im- 

petibus  Secundis,  morbi  Sequelis,  Diebus  Cri¬ 
ticis,  Cadaverumque  Sectionibus  pauca  dicam. 

Febres  Recidivae,  seu  erroribus  Disetse,  sive 
animi  affectionibus,  sive  segro,  citius  recto, 
lectum  relinquente,  creberrime  inductce  fue¬ 
runt.  iEgroti  convalescentes  ita  frequenter 
propter  diaetas  errores  relapsi  sunt,  ut  in  No¬ 
socomio  Febrili  cibos  animales  solidos  medici 
penitus  aboluerint.  Aliquando  anxietate 
propter  liberos  domi  desertos,  saepe  mortui 
cognati  nunciis,  semel  patris  ebrii  maledictis 
inductam  vidi.  In  multo  majore  numero, 
tamen,  causa  fuit  nimium  e  cubili  exsurgen¬ 
di  desiderium.  Nam  juvenes  ope  venaesec- 
tionis  mature  febre  liberati  lectum  vinculis 
comparabant,  atque,  quamquam  vestimenta 
celavimus,  stragulo  tecti  pedibusque  nudis 
conclavia  perambulabant. — Febres  Recidivae 
semper  severae,  plerumque  breves,  raro  signis 
inflammatae  cujusdam  partis  comitatae,  in 
quamplurimis  sudoribus  criticis  coercitae,  et 
sudores  illos  saepius  quam  in  febribus  Primiti¬ 
vis  tremores  violenti  praecesserunt.  In  uno  ex¬ 
emplo  tantum  Febrin  Recidivam  lethalem  vi- 

di.  Plerumque  subito  inceperunt,  tremoribus 
plus  minusve  severis  initium  monstrantibus  : 
Verum  aliquando  (et  praesertim  in  senioribus) 
post  crisin  diaphoreticam  et  completam,  vidi 
pulsum  paulatim  acceleratum,  linguam  ari¬ 
dam  et  fuscam  evenientem,  et  symptomata 
pristina  tardo  gradu  redeuntia,  donec  Febris 
primitiva?  simillima  sit  formata. 

Quoad  secundos  impetus,  vel  febris  post  lon¬ 
gum  intervallum  reditus,  hsec  observanda  sunt. 
Illi  qui  multum  contagio  expositi  sunt  nun¬ 
quam  tuti :  Nutricum  enim  Nosocomialium 
satis  diu  manentium  nemo  febrin  secundam 
evasit ;  plures  aliorum  servorum  bis  adorta 
est ;  ac  egomet,  tresque  sodales,  quinque  vel 
sex  mensibus  post  primam  febrin  peractis,  ite¬ 
rum  morbo  impliciti  sumus.  Tertium  impe¬ 
tum  nunquam  vidi,  verum  aliis  occurrisse  di¬ 
citur. 

Doctrina  Dierum  Judicialium  certe  hujus 
Epidemici  experientia  confirmatur,  ut  ex 
subjuncta  Tabula  videri  licet.  Inter  Kalen- 
das  Augusti  Idusque  Octobris,  Doctor  Spens 

segrotos  80  a  Nosocomio  dimisit,  quorum  crises 
sic  acciderunt :  ,  . 


Die  3tio, 

5 

9no, 

5 

15to, 

1 

20mo, 

1 

5to, 

14 

1  Imo, 

5 

l6to. 

1 

21mo, 

1 

6to, 

2 

12mo, 

1 

17mo, 

1 

27mo, 

1 

7mo, 

8 

14to, 

5 

18vo, 

1 

'  '■ ' 

Et  in  viginti  octo  aliis,  vel  propter  aggrum 
introitu  convalescentem,  diemque  morbi  in¬ 
euntis  ignorantem,  vel  quia  molestiae  sine  crisi 
obvia  abierunt,  dies  crisis  non  nobis  cognita 
fuit.  Sudores  benigni  raro  die  non  critico, 
aliquando  die  tertio,  nono  vel  undecimo,  sed 
plerumque  quinto  septimove  eruperunt.  Fe¬ 
bris  sine  sudore  finitas  dies  mutationis  saepissi¬ 
me  undecimus,  vel  decimus  quartus,  interdum 
decimus  septimus  fuit ;  sed  has,  imprimis- 
que  nervosas  iterum  iterumque  die  non  judi¬ 
ciali  in  melius  mutatas  esse  celare  non  oportet. 
Febres  recidivae  saepissime  die  undecimo,  de¬ 
cimo  quarto,  et  decimo  septimo  exortae  sunt, 
atque  tertio  quintove  cessavere.  Mors  die 
undecimo,  decimo  quarto,  vel  decimo  septi¬ 
mo,  ut  plurimum  accidit. 

Morbos  hujus  Epidemici  nostri  sequelas 
minime  multos  vidimus.  Phthysin  sexies 
supervenientem  memini,  bis  in  Nosocomio 
mortiferam,  eventu  in  aliis  ignoto.  Absces¬ 
sum  Lumborum,  aegroto  salutem  recuperante, 
Purpuramque  Heemorrhagicam  sanguine  mis¬ 
so  curatam,  singula  semel  conspexi.  Com¬ 
plures  crurum  oedemate,  quorum  omnium 
fata  ignoro,  correpti  sunt ;  sed  observandum. 
Sequelam  hanc  tantum  senes  vel  debilissimos 
aggressam  esse,  et  nunquam  eos  qui  mul¬ 
tum  sanguinis  amiserant.  Morbum  Phleg- 

0 

masiee  Dolenti  simillimum,  hirudinibus  et  fo¬ 
tu  assiduo  curatum,  in  duobus  mulieribus, 
haud  puerperis  inveni.  Cynanche  Parotidsea 
raro  fuit  causa  crisis.  " 

Sectiones  Cadaverum  febre  mortuorum  sci¬ 
entiae  parum  addiderunt.  Capita  omnium, 
varietate  Spasmodica  necatorum  aperuimus ; 
semperque  vasa  piae  matris  leviter  turgida, 
fluidi  viscosi  paululum  in  hujus  membranae  cel¬ 
lulis  effusum,  serique  aquosi  drachmas  circiter 
duas  in  ventriculis,  semunciam  in  basi  cranii 
invenimus :  Species  profecto  vix  ita  morbidae 

ut  illa  signa  gravissima,  aut  mortem  produx¬ 
issent.  In  senibus  ista  diarrhoea  lethali  truci¬ 
datis  ilia  inferiora  semper  corrosa  observavi¬ 
mus.  Porro  columnam  vertebrarum  sectam 
vidi.  In  quatiior  exemplis  autem  ea  thecae 
vertebralis  inflammatae  signa,  scilicet  rubedi¬ 
nem  serumque  effusum  (quae  aliis  occurrisse 
dicitur)  nunquam  conspexi. 


Methodus  huic  Epidemico  medendi 
a  receptis  medicorum  sententiis  fuit  aliena. 
Profecto  Indicationum  a  Culleno  institutarum 
vix  alia  quam  prima  exstitit.  Quidam  hoc 
naturae  febris  melius  cognitae  tribuere  volue¬ 
runt.  Sed  forsitan  naturae  febris  mutatae  mul¬ 
tum  tribuendum  est.  Etenim  complures  me¬ 
dici,  observandi  facultate  jure  praeclari,  qui 
nunquam  Febrin  Inflammatoriam  quasi  Ty¬ 
phum  tractassent,  nuper  opiniones  pristinas 
deseruerunt,  sanguinemque  copiosissime  hau¬ 
serunt.  Praeterea  febres  ejusdem  regionis  e- 
pidemicas  diversis  temporibus  inter  sese  dif¬ 
ferre  e  priorum  medicorum  scriptis  apparet. 

Inter  medicos,  tamen,  hujus  urbis,  de  natura 
Epidemici  nostri  parum  constat ;  alii  eundem, 
ut  annis  prioribus  ;  alii  plurimum  differre  af¬ 
firmantes  ;  neque  me  quaestionem  resolvere 
posse  profiteor.  Verum  hoc  observandum, 
symptomata  in  exemplis  Nosocomii  nostri  li¬ 
bris  quadraginta  abhinc  annis  traditis  parum, 
a  signis  epidemici  instantis  aliena  esse. 

In  hoc  Epidemico  missio  sanguinis  liberri¬ 
ma  summum  fuit  remedium.  Prima  Edin- . 
burgi  quidem  introductio  praxi  Nosocomiali 
debita ;  atque  dubito  an  ardore  tanto  aut  tali¬ 
bus  in  exemplis  adhuc  usquam  alibi  exercita 
sit.  Tribus  propositis  applicata  fuit ;  nempe, 
\mo^  ad  morbum  subito  cohibendum ; 
ad  reactionem  generalem  ;  vel,  %tio,  ad  signa 
singula  mitigandum. 

I.  Ut  febris  cursus  Venae  sectione  cohibe¬ 
retur,  aegrotum,  die  septimo  nondum  finito. 
Nosocomium  accessisse  plerumque  necesse 
fuit.  Quamquam  enim  morbi  subito  diebus 
proximis  repressi  haud  exempla  desunt,  rara 
tamen  fuerunt  j  neque  medicus  hoc  multa 

cum  fide  expectare  potuit.  Ipsis  diebus  pri¬ 
mis  tamen  advenisse  minime  necessarium; 
quia  sanguis  ante  febrim  plene  formatam  mis¬ 
sus  gegrotum  curis  rarissime  liberavit.  Signa 
raro  die  tertio,  frequentius  quarto  sextove, 
saepissime  quinto  vel  septimo,  sub  hujus  re¬ 
medii  usu  evanuerunt.  Msi  signa  severissima 
moram  denegent,  sanguinem  die  quarto  mit¬ 
tere  semper  optarem :  nam  hoc  modo  sudor 
criticus  certissime  die  quinto  erupit.  Cum 
hoc  remedium  die  critico  applicuimus,  signo¬ 
rum  decessus  plerumque  eodem  die  evenit;  sed 
sanguinem  die  non  judiciali  missum  mutatio 
non  nisi  die  proximo  secuta  est.  Febres  Fe- 
cidivas  etiam  die  primo  vel  secundo,  seepissi- 
me  tertio  repulit.  Tempus  diei,  quo  certis¬ 
simum  fuit,  vespertinum,  ubi  ursit  exacerba?- 
tio,  omnibus  apparuit 

Varietatibus  Puris  ac  Inflammatoriis  maxi¬ 
mo  cum  beneficio  admotum :  Ista?  equidem, 
morbo  recente  mgroque  juvene,  certissime  eji¬ 
ciendae  sunt.  In  Febre  Nervosa  idem  reme¬ 
dium  saepe  tentatum  est ;  semper  tamen  per- 
duravit,  et  aliquando  etiam  diuturnior  fieri 

visa  est.  Varietatem  Spasmodicam  nulla  res 
derepente  repressit ;  Synochoque  Icterbdi  post 
ciitim  flavescentem  nunquam  adhibitum  vidi. 

Temperamentis  fere  omnibus,  et  potissi¬ 
mum  sanguineis  admovendum  est.  In  debi¬ 
libus  revera  parcius  utendum  ;  in  debilissimis, 
quorum  febris  aut  mitis  aut  Typhodes,  fugi¬ 
endum.  In  senibus  anceps  est  periculosum- 
que  remedium.  Pueri  puellasque  impuberes 
vense  sectionem  male  sustinent,  et  plerumque 
deliquium  animi  ante  sanguinem  plene  mis¬ 
sum  iis  minitatur;  veruntamen  quorundam 

febrim  hoc  modo  expulsam  vidi. - Multas 

autem  methodo  deplenti  inimicos  febrim  con¬ 
tinuam  ita  e  medio  tolli  posse  negantes  audivi. 
Eos  tantum  ut  exempla  duo  antea  memorata, 
quibus  centum  et  plura  simillima  proferre 
possum,  spectent  rogo. 

II.  Missio  sanguinis  ubi  spes  morbi  proti¬ 
nus  repellendi  nulla  manet,  etiam  ad  reactio¬ 
nem  generalem  minuendam  utilis  fuit.  Pau¬ 
cas  varietates  Puras,  quas  ipse  vidi,  aut  vense 
sectio  aut  quoddam  aliud  in  medio  sustulit. 

Febres  Inflammatorias,  in  quibus  asgri  auxi¬ 
lium  medici 'sero  petiverunt,  hoc  remedio  in¬ 
signiter  sublevatae  sunt.  In  unico  homine 
typo  Spasmodico  laborante,  a  Doctore  Spens 
praescriptum,  eventus  felix  secutus  est ;  duo¬ 
bus  autem  aliis  nulli  auxilio  fuit.  N  ec  meliori 
sorte  caeteri  Nosocomiorum  medici  compluri¬ 
bus  ejusmodi  applicuerunt.  Ubi  ea  species  In¬ 
flammatoria,  cui  pulsus  exiguissimi  sed  acres, 
caloris  distributio  inaequalis,  deliriumque  mul¬ 
tum  propria  sunt,  aliquem  adorta  est,  solam 
spem  in  sanguine  misso  repositam  dixi.  In 
ea  ad  hoc  remedium,  morbo  saepe  diu  pro¬ 
gresso,  fugimus,  sed  quamvis  indicia  fausta, 
etiam  fluente  sanguine,  apparuerunt,  mors 
saepe  supervenit. 

III.  Eodem  remedio  signa  singula  compes¬ 
cenda  sunt ;  atque  interdum  propter  notas 
pleuritidis,  enteritidis  phrenitidisve  severae, 
quamquam  morbus  usque  ad  diem  duodeci¬ 
mum,  decimum  quartum  vel  longius  progres¬ 
sus  est,  necessarium  fit. 

Quo  febris  e  medio  tollatur,  sanguinem 
mitti  liberrime  oportet.  Quosdam  segri  de¬ 
bilitate  conterritos,  quamquam  ad  remedium 
tentandum  aliis  morbi  signis  persuasos,  deni¬ 
que  dubitationibus  conturbatos,  uncias  duo¬ 
decim  vel  sedecim  haurientes  conspexi ;  Quae 
ratio  profecto  plus  damni  quam  auxilii  affe¬ 
ret  ;  morbo  enim  haud  coercito,  vires  amplius 
franguntur,  asgerque  tarde  convalescit.  Fe- 
brin  adultum  implicantem  raro  unciis  sedecim, 
frequentius  viginti,  saepissime  viginti  quatuor, 
viginti  octo,  trigintave  missis  expulsam  vidi ; 
et  aliquando  e  viro  procero,  forti  et  toroso, 
tres  librae  vel  amplius  insigni  cum  beneficio 
eductae  sunt.  Ad  molestias  sublevandas  li¬ 
bram  unam,  vel  cum  semisse,  mittere  satis 
erit ;  sed  in  illo,  cui  pulsus  exiguus  aliaque 
infaustae  illius  inflammatoriae  species  signa 
adsunt,  detractio  copiosissima  necessaria  est ; 
idem  que  vigor  varietati  Spasmodicae  appli¬ 
candus.  Aliquando  venam  iterum  iterumque 
feriri  opus  fuit.  Ad  febrin  dirimendam  (prae¬ 
sertim  si  vi  symptomatum,  ut  vena  die  ter¬ 
tio  vel  citius  feriatur  persuasi)  nisi  abierunt 

symptomata,  repetitione  s£epe  opus  est.  JE- 
groti  Doctoris  Spens,  quos* solos  tractavi  raro 
tertiee  venaesectionis  indiguerunt ;  alii  autem 
in  compluribus  exemplis  ter  quaterve  cum  ex¬ 
itu  optato  usi  sunt.  In  varietate  Spasmodica, 
atque  ea  Inflammatoria  infelici,  ubi  morbi 
subito  cohibendi  nulla  spes  fuit,  repetitio  sae¬ 
pissime  necessaria. 

Ad  morbum  e  medio  tollendum  sanguinem 
pleno  rivo  profluere  oportet.  In  quamplu- 
rimis  vena  brachii  selig^enda ;  sed  in  phreni¬ 
ticis,  atque  ad  dolorem  capitis  in  varietate 
Nervosa  amovendum,  arteria  temporalis  secari 
potest,  atque  tunc  quo  fluxus  plenus  sit  ac 
diuturnus,  vas  prope  aurem  dividi  convenit. 

I 

De  Signis  venae  sectionem  Contraindicanti- 
bus  nulla  dicam.  Nam  mutabilia  semper  fue¬ 
runt  ;  atque  signa,  quae  antea  hoc  remedium 
prohibere  visa  sunt,  haud  multo  post  modo 
praeclaro,  sanguine  misso,  evanuerunt.  Pro¬ 
fecto  vix  fuit  ullum  symptoma  quod  usum 
semper  prohibuit.  Ubi  adfuit  subsultus,  vel 
delirium  mussitans,  vel  petechise,  vel  etiam 

ubi  faeces  inscio  redditse  sunt,  cum  eventu 
felicissimo  applicitum  vidi.  Petechiae  sane 
die  quarto  quintove  erumpentes,  quod  saepis¬ 
sime  accidit,  nunquam  medicum  a  consilio 
deterruerunt.  Pulsus  semper  medicum  optime 
direxit.  Attamen  aliquando  fuit  fallax,  ut 
supra  memoratum.  Atque  in  febre,*  ut  in 
Enteritide  pura,  si  signa  abdominis  inflam¬ 
mati  adfuerint,  pulsu  debilissimo  mininie  co¬ 
hibendi  fuimus. 

Modus  quo  febris  post  venae  sectionem  ces¬ 
sat,  in  aegrotis  diversis  variavit.  Aliquando 
die  critico  applicita  curas  omnes  statim  dis¬ 
pulit  ;  sed  saepius  sudor  criticus  erupit.  Hic 
aut  cito  post  apparuit,  aut  usque  ad  diem 
proximum,  quod  sane  frequentius,  est  com¬ 
moratus  :  Scilicet,  sanguine  jam  misso  symp¬ 
tomata  sublevata  sunt,  proximo  mane  lingua 
humidior  et  margine  purior,  vesperamque 
versus  sudor,  per  paucas  horas  perstans  om¬ 
nes  aerumnas  sustulit.  Hoc  potissimum,  san¬ 
guine  die  non  judiciali  misso,iaccidit ;  sed  die 
critico,  sine  instanti  febris  decessu,  misso,  mu- 

tatio  usque  ad  diem  criticum  proximum  re¬ 
tardata  est.  Exempli  gratia,  crisis  sudorifica 
quatuordecim  aegrotorum  DoctorisSpens  men¬ 
se  Augusto  et  Septembri  post  vensesectionem 
fuit :  E  quinque  horum  sanguis  die  quarto 
missus,  et  sudor  die  quinto  erupit :  Trium 
die  quinto  vensesectorum,  uni  sudor  eodem 
die,  duobus  septimo  fuit :  Sanguinem  e  qua- 
tuor  die  sexto  detractum,  in  omnibus  sudor 
septimo ;  atque  e  duobus  septimo  missum  in 
uno,  eodem  die,  in  altero,  nono  secutus  est. 
In  Inflammatoria  Febre  pulsu  exiguo  delirio¬ 
que  summo  comitata  effectus  insignes  fue¬ 
runt.  Etenim  pulsus  plenus  devenit,  calor 
«qualiter  distributus,  et  delirium  multo  di¬ 
minutum.  Plerumque  autem  signa  omnia 
cito  redierunt,  atque  quamquam  venm  sectio¬ 
ne  repetita  iterum  minuta,  reditus  tamen  al¬ 
ter  morbum  ultra  vim  medici  tulit,  «grotum- 
que  cito  interemit.  Varietati  Nervosae  adhi¬ 
bita  plerumque  dolorem  capitis  pectorisve  mi¬ 
tiorem  reddidit,  aut  penitus  sustulit,  nunquam 
reactionem  generalem  minuit.  In  Febre  Spas¬ 
modica  pulsus  minores,  debiliores  ac  frequen- 
tiores  reddidit,  agitationes  exclaraationesque 

abripuit,  agrum  unum  tantum  morte  libe¬ 
ravit 

Duo  casus  antea  traditi  febris  e  medio  sub¬ 
lata  exempla  sunt.  Paucos  alios  hic  enarrare 
mihi  proposueram ;  sed  jam  pridem  ultra  fines 
dissertationum  hujusce  generis  progressus 
sum ;  atque  exempla  omnia  vix  in  ulla  re  a 
citatis  differunt. 

Debilitatem  has  sanguinis  missiones  secu¬ 
tam  esse  nunquam  negarem.  Verun tamen 
aegroti  recreationem  haud  retardasse,  fugacem 
fuisse,  atque  a  debilitate  ilia  post  febrim  se¬ 
veram  perstante  alienam  me  probaturum  spe¬ 
ro.  Opifex  die  quarto  uncias  viginti  amisit, 
et  secundo  exinde  die  se  omnia  robora  recupe¬ 
rasse  affirmavit.  Amicus  officiique  socius, 
die  febris  suee  tertio  sanguinis  libras  duas  cum 
semisse,  quinto  uncias  viginti  in  Nosocomio 
perdidit,  et  hoc  nondum  finito,  sudor  criticus 
aerumnas  omnes  abstulit.  Sudore  peracto, 
summa  debilitas  supervenit,  ita  ut  loqui  vel 
se  movere  molestum ;  nihilominus  die  post¬ 
hac  quinto  in  cathedra  domum. portari  sine 
damno  potuit ;  et  nisi  febrin  recidivam  nimis 

diu,  fiducia  roboris,  tertio  exinde  die  sedendo 
intulisset,  tempus  recuperationis  citissime  con¬ 
fectum  esset.  Post  sex  menses  iterum  impli¬ 
citus  die  quarto  sanguinis  uncias  xxiv  amisit, 
ineunte  quinto  sudor  eum  ab  mrumnis  libera¬ 
vit,  et  nono  foras  exiit.  Praeterea  quamplu- 
rimi  alii  aegroti,  initio  morbi  missione  sangui¬ 
nis  liberati,  vires  suas  ita  celeriter  recupera¬ 
runt,  ut  satis  diu  lectos  occupare  nullo  modo 
persuaderi  possent.  Contra,  illi  qui  sine  san¬ 
guinis  missione  febre  diuturna  impliciti  sunt, 
tardissime  convaluerunt.  Ipse  postquam  un¬ 
cias  quatuordecim  die  febris  tertio  (quse  nihi¬ 
lominus  sex  alios  dies  perstitit)  amisi,  et  post 
recidivam  die  decimo  quarto  ingruentem,  et 
tertio  exinde  die  abeuntem,  tres  fere  hebdo¬ 
madas  alias  in  lecto  absumpsi. 

Quoad  alia  remedia  paucissima  dicenda 
sunt,  quia  sane  tantum  adjuvantia,  atque  a- 
pud  Nosocomium  eorum  usus  a  receptis  medi¬ 
corum  sententiis  haud  multum  distulit. 

Hirudines  vel  in  febribus  mitibus,  ubi  venge 
sectione  haud  opus  fuit,  vel  in  severis  ubi 

sanguis  ssepe  missus  repetitionem  aliam  pro-, 
hibuit,  saepissime  capiti  dolenti,  vel  asgroto 
delirante  vel  confuso,  aliquando  abdomini  in¬ 
flammato  adhibitas  sunt;  atque  licet  aliqui 
utilitatem  negaverint,  beneficium  insigne  eli¬ 
citum,  quantitate  quidem  sanguinis  extracti 
minime  explicandum,  vidi.  Dolori  capitis 
prope  morbi  initium  parum  profuerunt ;  sed 
eum  stadio  morbi  progresso  comitantem,  vel 
levem,  post  maturam  sanguinis  missionem,  re¬ 
lictam  ssepe  expulerunt. 

Eadem  de  Vesicantibus  dici  possunt.  Sae¬ 
pius  quidem  pectori  inflammato,  aut  capiti, 
confusione,  deliriove  multo  existente,  cum  u- 
tilitate  admota  sunt ;  atque  vomitum,  nullis 
modis  aliis  mitigandum,  epigastrio  vesicato, 
penitus  abolitum  conspexi,  ipseque  expertus 
sum. 

Quoad  remedia  Vomitoria,  ea  raro  febrim 
Recidivam,  rarius  adhuc  Primitivam  in  me¬ 
dio  sustulisse,  vel  etiam  mitigasse  tantum 
observandum. 

Nec  de  Purgantibus  plura  dicam,  quippe 
quorum  utilitatem  omnes  agnoscant.  Cum 

segrotorum  jam  admissorum  alvus  diu  adstric- 
ta  fuerat,  pilulee  aliquot  vespere  et  proximo 
mane  sal  purgans  faeces  congestas  certissime 
expulerunt. 

Affusio  frigida  propter  febrem  compescendi 
vires  ita  laudata,  huic  epidemico  raro  applicari 
potest.  Etenim  inflammatio  quaedam  interna 
usum  prohibuit.  Febres  Puras  praesertim  im- 
puberum  saepe  coercuit :  adultos  iterum  ite- 
rumque  sine  signis  etiam  mitigatis  affusos  vidi. 
Cum  mense  Octobri  febricitarem,  ipse  rogans, 
die  febris  tertio,  ter  affusus  fui.  Pyrexiam  in¬ 
signiter  levavit;  sed  post  horam  majore  vi  sem- 
per  rediit;  atque  hoc,  aliorum  experientia  con¬ 
firmatum,  observavi; — ^inter  affusionem,  respi¬ 
ratione  violenta  et  spasmodica,  dolorem  capitis 
ingentem,  quasi  centrum  cerebri  occupantem, 
multo  dolorem  pyrexiae  superantem  tardeque 

abeuntem,  productum  esse. - In  casu  Puro 

affusio  dolorem  pectoris  induxit,  quo  tamen 
levi  venae  sectione  remoto,  tepidaque  affusio¬ 
ne  dein  adhibita,  febris  die  quinto  abiit.  In 
altera  impubere,  signis  Cynanches  Tonsillaris 
post  levem  ven«  sectionem  cedentibus,  affusio 

frigida  dein  adhibita  die  quinto  morbum  ex¬ 
pulit.  Lavationes  corporis  frigidae  tepideeque 
compluribus  aegrotis  eximio  sed  brevi  aerum¬ 
narum  levamini  fuerunt.  Capitis  abrasi  lava¬ 
tiones  ex  aqua  cum  aceto  misto,  fere  semper 
gratissimas  fuerunt,  et  insigniter  dolorem  de¬ 
liriumque  mitigaverunt. 

Anodyna,  secundum  Dr  Home,  (Praslect. 
Clin.  jEstate  1817),  rarissime  ante  diem  no¬ 
num  dari  potuerunt ;  ac  in  compluribus  ex¬ 
emplis  haud  sine  damno  serius  adhibita  vidi. 
Inflammatoriee  ege  minime  ferunt ;  Nervosge 
iis  non  egent,  gegro  enim  satis  est  somni ;  ih 

Spasmodicis  oppressi  capitis  signa  usum  ve- 

tare  videntur ;  attamen  aegroto,  in  Nosocomio 
Febrili,  decumbenti,  cum  brevi  symptoma¬ 
tum  remissione  data  sunt.  Quoniam  venae- 
sectio  illi  Inflammatorise  varietati,  pulsu  exi¬ 
guo,  calore  inaequali,  et  ceeteris  comitatse,  opi¬ 
tuletur,  Anodyna  ibi  fugienda  esse  aliquis  in- 
telliget.  Profecto  confusionem,  delirium,  ru¬ 
boremque  faciei  augent,  pulsusque  reddunt 
magis  exiguos.  In  Synocho  Icterode  aliquot 
dies  perdurato  utilia  fuerunt ;  femingeque 

Typho  vero  laborantis  vitam  sub  auguriis  in- 
felicissimis  certe  servarunt.  Convalescentibus 
male  dormientibus  seepe  multa  cum  injuria 
data  yidi.  Pulsum  enim  mane  proximo  irri¬ 
tabilem  reddunt ;  dolorem  capitis  inducunt, 
appetitumque  cibi  auferunt :  dum  aegro  na¬ 
turae  relicto  dormitus  bonus  post  paucas  noctes 
certe  redibit,  .^groto  de  rebus  vel  amicis  suis 
anxio,  anodynum  amplum  ad  cavendam  fe- 
brin  recidivam  insigni  beneficio  fuit. 

Eadem  fere  de  Vino  notanda  sunt.  Stadio 
Synochi  Icterodis  progresso.  Typhoque  Puro, 
sed  varietati  praeterea  vix  ulli  beneficio  fuit. 
In  iis,  qui  pene  moribundi  advenerunt,  utile 
forsitan  fuisset  ;  verum  aut  propter  degluti¬ 
tionem  difficilem,  aUt  quamvis  aliam  causam, 
post  paucos  conatus,  plerumque  recusave¬ 
runt. 

J3iaphoretica  raro  nisi  cum  aliis  remediis 
potentioribus  data  vidi ;  atque  idcirco  eorum 
effectus  haud  mihi  cogniti  sunt.  Ex  his  car- 
bonas  potassae  vel  ammoniae  ope  limonum 
succi  effervescens  certe  gratissimum,  aliisque 
minime  potentia  inferius  videtur. 

H 

Alia  remedia  minora  hic  narrare  inutile  fo¬ 
ret.  Mucilaginosa  et  expectorantia,  ubi  tussis 
severa  et  excreatio  difficilis  adsunt,  seinper 
dare  oportet.  Ad  vomitum  compescendum, 
haustus  effervescentes,  vel  aqua  menthae  ce- 
teraeque  aqum  stillatitim,  vel  opium  purum,^ 
vel  denique  vesicatorium  epigastrio  applici¬ 
tum,  saepe  utilia  invenientur.  ,  Diarrhoea, 
,  ubi  febrin  compescere  videtur,  haud  cohiben- 

da  ;  sed  profusa  atque  noxia  cretaceis  vel  as¬ 
tringentibus,  vel  anodynis  (sale  purgante  ta¬ 
men  aliquando  antecedente)  mitiganda  est. 


X  Quicunque  hoc  tentamen  legat,  multa 
simillima  in  opere,  nuper  ab  amico  meo  Doc- 
tore  Welsh,  de  hac  Febre  scripto,  videbit. 
Quod  minime  mirandum  :  Nam  observationes 
sententiasque  nostras  sem per  invicem  commu¬ 
nicavimus.  Quare,  hac  dissertatione  scripta, 
antequam  opus  suum  in  lucem  protulit,  simi¬ 
litudines  singulas  haud  notavi.  Ubicunque, 
tamen,  quicquid  ab  illo  libro  mutuatus  sum, 

hoc  a  praxi  Nosocomii  Febrilis  deductum  esse 
addidi. 

Observationes  meas  fere  tantum  ab  iegrotis 
Nosocomii  Regii  tractatis,  dum  munere  Medi¬ 
ci  Domestici  ( Clerh )  fungebar,  derivata  sunt  : 
Doctor  Welsh  scientiam  suam  in  Nosocomio 
Febrili  magna  ex  parte  acquisivit.  Igitur 
consensus  inter  observationes  nostras,  qui  tam 
ssepe  lectori  occurrunt,  earum  veritatem  con¬ 
firmabunt.  Opus  ejus,  profecto,  multo  am¬ 
plius  est  et  perfectius,  quam  limites  hujus¬ 
modi  Dissertationum  permitterent ;  atque  id¬ 
circo,  si  quis  Historiam  Febris  minutiorem 
Methodum  que  Medendi  (et  praesertim  quoad 
missionem  sanguinis)  plenius  explicatam  vi¬ 
dere  cupiat,  illum  librum  utinam  perlege¬ 
ret. 

Forsitan  aliquis  de  Causis  Prsedispon enti¬ 
bus  tantum  me  disputasse.  Causasque  Exci¬ 
tantes  fere  prsetermisisse  mirabitur.  Feci, 
partim  quia  dissertationis  meas  magnitudinem 
nimis  auxisset,  sed  multo  magis  quia  amicus 
meus  Edvardus  Turner  hoc  Thesis  suce  Inau- 

guralis  argumentum  selegit,  atque  praeclare 
illustravit. 

Atque  occasionem,  ubi  amico  Gulielmo 
Cullen  gratias  summas  agam,  me  tandem  in¬ 
venisse  delector :  Iste  enim  per  totum  fere 

< 

annum  Medici  Domestici  munus  mecum  con¬ 
junxit,  ej  usque  observationibus  atque  contro¬ 
versiis  compluria  supra  narrata  debeo. 


FINIS. 


CORRIGENDA. 

In  pag.  11.  lin.  4.  pro  mucosae  lege  mucosa 

■  - - 12.  —  5,  —  redit  —  rediit 

- 15.  15.  —  natu  —  nata 

————14.  —  16.  —  vertiginem  —  vertiginem, 

———52. -—19.  —  reddita  —  redditae 
———«58.  —  8.  —  addita  —  additae 
. .  —  46.  — 15,  —  multas  —  multos 


Excudebant  J.  Pillans  ^  Filivs> 


